Mens regjeringen deler ut krisepakke til store deler av Norge, er det en gruppe som føler seg oversett. Nå krever norske hyttefolk sin egen krisepakke.

– Situasjonen er prekær. Vi er allerede i ferd med å gå lei av de gamle brettspillene, sier hytteeier Preben Schiøtz.

– Skal vi overleve her oppe de neste ukene, trengs flere milliarder til nye brettspill. Og det haster! Jeg har møtt og håndhilst på mange fedre som har måttet lete gjennom roteskuffen for å finne brikker til gamle spill.

Mangler elementær Yatzy

Han peker på at tusenvis av barn og unge nå mangler helt elementær Yatzy og Monopol.

– Nå må regjeringen gjøre noe for oss også. I motseting til hva regjeringen tror, så er hyttefolk en stor gruppe. 40 000 bare i Hol, fortviler Schiøtz på telefon, mens han sprer smitte utover disken på bensinstasjonen på Geilo.

– Det er ikke rettferdig at bare de som lytter til myndighetenes råd skal få krisepakke. Hva med oss som er dumme i hodet?

Holder hjulene i gang

Schiøtz er blant intitiativtakerne til en kravliste som hyttenorge tirsdag kveld la fram for regjeringen. Hytteeierne krever blant annet fullt 5G-nett i alle hytteområder, utsatt (eller ingen) innlevering av selvangivelse for hytteeiere og dispensasjon for bruk av fluor i skismøring.

– Hyttefolket er helt nødvendige for å holde hjulene i gang. Det er vi som hindrer at skisporene snør igjen og vi som fyller vann i badestampen. Uten hyttenorge stopper hyttenorge!

Dersom ikke regjeringen innfrir kravene, frykter Schiøtz for konsekvensene:

– Jeg liker ikke tenke på det, men vi kan bli nødt til å dra på skiferie til Nord-Italia.